Радой Ралин
Завидна участ

chitanka.info

Има в нашия отдел

някакъв дебел дембел.

От човешки чувства движен,

той вечно е неподвижен.

Той с прозявка заранта

си маркира ориста,

с перспектива да заспива

все сред същата архива.

Здравословно със съня

уплътнява си деня.

А за службица такава

кой ли се полакомява?

Акт за раждане дорде

архиварят издаде,

младенецът — нани, нани! —

пълнолетен мъж ще стане.

Нека хората растат!

Нека си пробиват път.

Нека да се надпреварят.

И забравят архиварят.

Тъй ще си остане той

като преписка в застой,

дни, години да проспива

все сред същата архива

участта си негорчива.[1]

1951

[1]

— О, архивари с мисия свещена!

Ний съкратихме ви животеца:

за сатирата станахте мишена,

че сатирата ни, от вас лишена,

умряла би от безработица.

Тя доживя до смели цели:

днес по закупчици се цели.

1963

↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.